b'\n_START_ARTICLE_\nValgykla\n_START_PARAGRAPH_\nValgykla \xe2\x80\x93 ekonomin\xc4\x97s klas\xc4\x97s maitinimo paskirties \xc4\xafstaiga orientuota \xc4\xaf kasdienio masinio maitinimo poreiki\xc5\xb3 tenkinim\xc4\x85. U\xc5\xbesakymai priimami pagal meniu, paprastai su galimybe pasirinkti tarp i\xc5\xa1 anksto paruo\xc5\xa1t\xc5\xb3 garnyr\xc5\xb3 ar pried\xc5\xb3, atsiskaitoma prie\xc5\xa1 valg\xc4\xaf. Dirba ma\xc5\xbeai arba n\xc4\x97ra padav\xc4\x97j\xc5\xb3, pateikt\xc4\x85 maist\xc4\x85 lankytojams paprastai reikia nusine\xc5\xa1ti patiems._NEWLINE_Pagrindinis d\xc4\x97mesys skiriamas aptarnavimo grei\xc4\x8diui, porcijoms ir kainai, vidutinis ar minimalus \xe2\x80\x93 maisto produkt\xc5\xb3 kokybei, pateikimui, aptarnavimui, aplinkai._NEWLINE__NEWLINE_Maistas b\xc5\xabna pagamintas i\xc5\xa1 anksto ir porcijuojamas personalo, vietoje pagal u\xc5\xbesakym\xc4\x85 gaminama nebent i\xc5\xa1 pusfabrika\xc4\x8di\xc5\xb3 arba pavieniai greito paruo\xc5\xa1imo patiekalai. Si\xc5\xablomi \xc4\xafvair\xc5\xabs populiar\xc5\xabs patiekalai ir g\xc4\x97rimai stengiantis \xc4\xaftikti kuo platesniam lankytoj\xc5\xb3 ratui. Aplinka pritaikyta didesniam lankytoj\xc5\xb3 srautui: u\xc5\xbesakymai bei atsiskaitymai vykdomi gyvos eil\xc4\x97s principu, stalai tankiai sustatyti, minimalistiniai bei lengvai valomi, \xc4\xafrengtas specialus ind\xc5\xb3 surinkimo punktas \xc4\xaf kur\xc4\xaf lankytojai pra\xc5\xa1omi nune\xc5\xa1ti savo panaudotus indus arba tai daro personalas._NEWLINE_Valgyklos \xc4\xafrengiamos didelius \xc5\xbemoni\xc5\xb3 srautus kasdien aptarnaujan\xc4\x8diose vietose ir \xc4\xafstaigose, pvz., mokymo \xc4\xafstaigose, stambesni\xc5\xb3 \xc4\xafmoni\xc5\xb3 patalpose, didesniuose prekybos centruose, didesnius \xc5\xbemoni\xc5\xb3 srautus pritraukian\xc4\x8diose miesto vietose ar tankiau apgyvendintuose rajonuose.'